የሀገር ሽማግሌዎች መማክርት አለመግባባቶችን በውይይት ለመፍታት በራሱ ተነሳሽነት እንቅስቃሴ መጀመሩን አስታወቀ
አዲስ አበባ፡- የሀገር ሽማግሌዎች መማክ ርት በአንዳንድ የሀገሪቱ ክልሎች የተፈጠሩ አለመግባባቶችን በውይይት ለመፍታት በራሱ ተነሳሽነት እንቅስቃሴ መጀመሩን አስታወቀ። ወደ ትግራይ ያደረገውም ጉዞ የዚሁ አካል መሆኑን አመለከተ። 
የሀገር ሽማግሌዎች መማክርት ሰብሳቢ ፕሮፌሰር መስፍን አርአያ ትናንት በዓለም ሲኒማ የመሰብሰቢያ አዳራሽ የመማክርቱ አባላት ወደ ትግራይ ያደረጉትን ጉዞ አስመልክቶ በሰጡት ጋዜጣዊ መግለጫ ፤
 የጉዞው ዓላማ በትግራይ ክልላዊ መንግሥትና በፌዴራል መንግሥት መካከል የተፈጠሩ ልዩነቶችን በውይይት ለመፍታት ያለመ እንደነበር አስታውቀዋል። ጉዞውንም በራሱ ተነሳሽነት ግቢራዊ ማድረጉን አመልክተዋል ። እንቅስቃሴው የተጀመረው ቀደም ብሎ ቢሆንም በኮሮና ቫይረስ ምክንያት መጓተቱን ጠቁመዋል። 
የሀገር ሽማግሌዎችና የሃይማኖት ተቋማት ህዝቦች በሰላምና በፍቅር እንዲኖሩ የማስቻል ሃይማኖታዊም እና ሞራላዊ ግዴታ እንዳለባቸው ጠቁመው ፣ ኢትዮጵያውያን አለመግባባቶችን በንግግር መፍታት የሚያስችሉ ሃይማኖታዊና ባህላዊ እሴቶች እንዳሏቸው አስታውቀዋል ። ከምንጊዜውም በላይ እነዚህ እሴቶች ጥቅም ላይ የሚውሉበት ሰዓት አሁን ነውም ብለዋል። 
የሀገር ሽማግሌዎች መማክርትም በአንዳንድ የሀገሪቱ ክልሎች የተፈጠሩ አለመግባባቶችን በንግግር ለመፍታት በራሱ ተነሳሽነት እንቅስቃሴ መጀመሩን አመልክተው ፣ ወደ ትግራይ ክልል የተደረገውም ጉዞ የዚሁ መርሐ ግብር አንድ አካል እንደሆነ ገልጸዋል ። በቀጣይም በኦሮሚያ ፣ በሶማሌና በሌሎችም አካባቢዎች ተመሳሳይ ሥራ ለመስራት መታቀዱን አመልክተዋል። 
የትግራይ ክልላዊ መንግስት አመራሮችና የሀገር ሽማግሌዎች ከኢትዮጵያ የሃይማት ተቋማትና ከአገር ሽማግሌዎች መማክርት የተውጣጣውን ቡድን በጥሩ መንፈስ ተቀብለው ማነጋገራቸውን አመልክተው ፣ በውይይቱም በርካታ ገንቢ ሃሳቦች እንደተንሸራሸሩ ተናግ ረዋል። 
ክልሉ ከፌዴራል መንግሥት ጋር በጠረጴዛ ዙሪያ እንዲነጋገር የቀረበለትን ጥያቄ ለመቀበል ዝግጁ መሆኑን አስታውቀው ፣ የመድረኩ ተሳታፊዎች የሃይማኖት ተቋማትና የሀገር ሽማግሌዎች ችግሩን እያዩ እስከ ዛሬ ድረስ ዝምታን መርጠው መቀመጣቸው ተገቢ እንዳልነበር ቅሬታቸውን መግለጻቸውን ጠቅሰዋል። 
ከትግራይ ጉዞ በኋላ ለፌዴራል መንግሥቱም አመራሮች ተመሳሳይ ጥያቄ የማቅረብ ዕድል አግኝተው እንደነበር አመልክተው ፣የተሰጣቸው ምላሽ የትግራይ ክልል ከሰጠው
 ምላሽ የማይለይ እንደሆነና ለሰላማዊ ንግግሩ ፈቃደኛነቱን ማሳወቁን ጠቁመዋል ። 
ከጉዞው በፊት ስለ ጉዞው መግለጽ ያልተፈለገው ውይይቱ እና የውይይቱን ውጤት አንድላይ ለመግለጽ ታስቦ መሆኑን ያመለከቱት ፕሮፌሰር መስፍን ፣ በቀጣይም አመቺ በሆነ ጊዜ ሁለቱን አካላት አቀራርቦ የማነጋገር ሥራ እንደሚሰራ አስረድተዋል። 
በማህበራዊ ሚዲያ የሚናፈሱት አንዳንድ ተገቢ ያልሆኑ አባባሎች የሀገር ሽማግሌዎች መማክርትንም ሆነ የመድረኩን ተሳታፊዎች ሃሳብ የማይገልጹ መላምቶች ናቸው ብለዋል። ህብረተሰቡ በማህበራዊ ሚዲያ ለሚራገቡ አሉባልታዎች ጆሮውን መስጠት እንደማይገባውና የሀገሩን አንድነትና ሰላም በሚያጠናክሩ ጉዳዮች ላይ እንዲተጋ ጥሪ አቅርበዋል ። 
በተለይም በዚህ በክፉ ዘመን አንድ ከመሆን ውጭ ሌላ መንገድን መከተል አዋጭ አለመሆኑን በመጥቀስ፣ ኮቪድ 19 ህዝቦችን አንድ እንዳደረገ ሁሉ ይህ በሀገራችን እየታየ ያለው ችግር መጨረሻው አንድነትን ለማጠናከር ምክንያት ሊሆን እንደሚችል ያላቸውን ተስፋ ገልጸዋል። 
የሀገር ሽማግሌዎች መማክርት ምክትል ሰብሳቢ አትሌት ሻለቃ ሃይሌ ገብረስላሴ በበኩሉ ‹‹ሰማይ ተቀደደ ቢባል ችግር የለውም ሽማግሌ ካለ ይሰፋዋል ›› የተባለው ያለምክንያት እንዳልሆነ በመጥቀስ ሽምግልና ፍትሃዊ ዳኝነትን የሚሰጥና ሰላምን የሚያረጋግጥ ቀና መንገድ እንደሆነ አመልክቷል ። 
ሰው ሽምግልናን የሚቀበለው እራሱን በማየት ብቻ ሳይሆን በእርሱ ምክንያት የሚፈጠሩ ሌሎች ቀውሶችን ከግምት በማስገባት መሆን እንዳለበት የጠቆመው ሻለቃ ሃይሌ ፣ በተለይም ህጻናትና እናቶች በቀውሶች ምክንያት ለአደጋ የሚጋረጡ የህብረተሰብ ክፍሎች መሆናቸውንም ማስታወስ ያስፈልጋል ብሏል ። 
ችግሮችን በውይይት መፍታት የስልጣኔ አንዱ መገለጫ ነው ያለው አትሌቱ ፣በየትኛውም የኢትዮጵያ ክፍል ያሉ የመንግሥት ተቃዋሚዎች ተቀራርቦ ለመነጋገር እራሳቸውን ማዘጋጀት እንዳለባቸው አመልክቷል። 
የሀገር ሽማግሌዎች መማክርት ምክትል ሰብሳቢ ፓስተር ዳንኤል ገብረስላሴ በበኩላቸው ፣ ቁጭ ብሎ ከመነጋገር በላይ ችግርን ለመፍታት የሚያስችል አማራጭ የለም ብለዋል ። በየትኛውም አካባቢ የሚገኙ ኢትዮጵያውያን ችግሮቻቸውን በመነጋገር ለመፍታት እንዲዘጋጁ መክረዋል።
አዲስ ዘመን ሰኔ 13/2012
ኢያሱ መሰለ